## Pravilnik o određivanju zahvata u prostoru za koje se ne izdaje lokacijska dozvola

### NN 98/1999 (27.9.1999.), Pravilnik o određivanju zahvata u prostoru za koje se ne izdaje lokacijska dozvola

# MINISTARSTVO PROSTORNOG UREÐENJA, GRADITELJSTVA I STANOVANJA

Na temelju članka 34. stavka 3. alineje 2. i stavka 4.
Zakona o prostornom uređenju (»Narodne novine«,
br. 30/94, 68/98 i 35/99 - Uredba), ministar prostornog uređenja,
graditeljstva i stanovanja, donosi

## PRAVILNIK

### O ODREÐIVANJU ZAHVATA U PROSTORU ZA KOJE SE NE IZDAJE LOKACIJSKA DOZVOLA

Članak 1.

Ovim Pravilnikom određuju se zahvati u prostoru za koje se
ne izdaje lokacijska dozvola i postupanje u provedbi takvih zahvata
u prostoru.

Članak 2.

Lokacijska dozvola ne izdaje se za sljedeće zahvate u prostoru:

1. gradnju obiteljske kuće prema posebnom propisu,

2. rekonstrukciju građevine kojom se ne utječe na vanjski
izgled, veličinu i namjenu građevine,

3. istražni prostor za istraživanje mineralnih sirovina
bez rudarskog objekta i postrojenja,

4. gradnju odnosno postavljanje kabelskog i zračnog priključka
na niskonaponsku i TK mrežu kao i vodova kojima se postojeća
građevina priključuje na komunalne instalacije (vodovod,
kanalizaciju, plinovod i parovod),

5. gradnju odnosno postavljanje privremene građevine za potrebe
sajmova i javnih manifestacija,

6. gradnju grobnica na groblju,

7. gradnju ograde niže od 1,80 m i ograde s ulične
strane niže od 1,00 m,

8. uređenje okućnice i

9. postavljanje reklamnih panoa do 6 m2.

Članak 3.

(1) U provedbi zahvata u prostoru iz članka 2. stavka 1.
podstavka 1. ovoga Pravilnika radi izrade glavnog projekta u skladu
s prostornim planom, tijelo državne uprave nadležno
za poslove prostornog uređenja izdaje izvod iz prostornog
plana.

(2) Izvod iz prostornog plana, ovisno o vrsti plana, sadrži:

1. Naziv prostornog plana te naziv i broj glasila jedinice lokalne
samouprave i uprave u kojemu je objavljena odluka o donošenju
te izmjenama i dopunama prostornog plana,

2. Izvod iz grafičkog dijela prostornog plana,

3. Podatak o obvezi izrade detaljnog plana uređenja, utvrđenog
prostornim planom,

4. Podatak da li se zemljište nalazi na zaštićenom
dijelu prirode i/ili području upisanom u registar kulturnih
dobara Republike Hrvatske,

5. Podatke o poznatim geomehaničkim svojstvima tla,

6. Napomenu da izvod važi do izmjena i dopuna ili stavljanja
izvan snage prostornog plana, te da je u tijeku izrada novog plana
odnosno izmjena i dopuna ili stavljanje izvan snage prostornog
plana.

Članak 4.

U slučaju neusklađenosti prostornog plana užega
područja s prostornim planom širega područja
izdaje se izvod iz prostornog plana širega područja.

Članak 5.

(1) Izvod iz prostornog plana izdaje se na pisani zahtjev stranke
uz koji se prilaže izvadak iz katastarskog plana za zemljište
na kojem se namjerava graditi obiteljska kuća.

(2) Izvod iz prostornog plana izdaje se najkasnije u roku od 15
dana od dana podnošenja zahtjeva.

Članak 6.

Izvod iz prostornog plana nije upravni akt.

Članak 7.

Danom stupanja na snagu ovoga Pravilnika prestaje važiti
Pravilnik o određivanju zahvata u prostoru za koje se ne izdaje
lokacijska dozvola (»Narodne novine«, br. 89/95).

Članak 8.

Postupak pokrenut po odredbama Pravilnika o određivanju zahvata
u prostoru za koje se ne izdaje lokacijska dozvola (»Narodne
novine«, br. 89/95) do stupanja na snagu ovoga Pravilnika
nastavit će se po odredbama toga Pravilnika.

Članak 9.

Ovaj Pravilnik stupa na snagu 1. listopada 1999. godine.

Klasa: 350-01/99-03/4
Urbroj: 531-01-99-1
Zagreb, 22. rujna 1999.

Ministar **mr. sc. Marko Širac,** v. r.

Pravilnik, NN 98/1999-1639